Diari Oficial de la Generalitat Valenciana


Sumari del DOGV 5349, del 19-09-2006 (2006/10615)

Procediment d'aplicació del paràgraf segon de la clàusula vuitena del conveni especial subscrit entre Les Corts i la Tresoreria General de la Seguretat Social el 28 de juny de 1999.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   5349

Data del DOGV
:   19-09-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2006/10210


Data del document
:   12-07-2006

Organisme emissor
:   Corts Valencianes

Tipus de document
:   Acord

Descriptors 

:   * Parlament regional

Procediment d'aplicació del paràgraf segon de la clàusula vuitena del conveni especial subscrit entre Les Corts i la Tresoreria General de la Seguretat Social el 28 de juny de 1999. [2006/F10607]  
Mesa de les Corts Valencianes  
S'eleva a la Mesa de les Corts l'expedient tramitat amb relació a l'aplicació del paràgraf segon de la clàusula vuitena del conveni especial subscrit entre Les Corts i la Tresoreria General de la Seguretat Social el 28 de juny de 1999.  
Respecte a aquesta qüestió han de realitzar-se les consideracions següents:  
Primer. El conveni especial a què es fa referència, el van subscriure les Corts basant-se en el Reial Decret 705/1999, de 30 d'abril, que va modificar la regulació relativa a la subscripció de convenis especials amb l'administració de la Seguretat Social per part dels parlaments de les comunitats autònomes a favor dels seus membres. En l'article 2.1 d'aquesta norma disposa es que:  
«Els parlaments de les comunitats autònomes podran subscriure conveni especial respecte a aquells dels seus membres que ho desitgen, a efectes de la seua inclusió en el règim general de la Seguretat Social, encara que amb anterioritat aquests no hagueren estat afiliats al sistema de la Seguretat Social o hagueren estat enquadrats en algun règim especial de tal sistema. La subscripció de tal conveni especial implicarà amb relació als beneficiaris la consideració de situació assimilada a l'alta en l'esmentat règim general a partir de la data de constitució de cada legislatura.»  
I, complementàriament, en la disposició addicional primera del reial decret s'estableix que:  
«S'autoritza l'administració de la Seguretat Social a convenir amb els corresponents parlaments de les comunitats autònomes la fórmula adequada que, en l'ordre jurídic i sense cost econòmic addicional per al sistema de Seguretat Social, permeta als parlamentaris autonòmics, que amb anterioritat a la seua elecció no hagen estat inclosos al camp d'aplicació d'aquest sistema, causar dret a pensió de jubilació quan hagen complert l'edat de 65 anys, en els mateixos termes i condicions que els establerts per als parlamentaris de les Corts Generals.»  
Segon. El conveni especial subscrit per les Corts amb la Tresoreria General de la Seguretat Social en data 28 de juny de 1999 té com a objecte «formalitzar la inclusió en el règim general de la Seguretat Social dels membres que ho desitgen de les Corts» (clàusula primera) i, en virtut d'aquest, les Corts s'obliguen «.a l'ingrés de les quotes corresponents a tots els seus membres que en resulten beneficiaris i, conseqüentment, es troben en situació assimilada a l'alta» (clàusula vuitena).  
De manera específica, la clàusula vuitena del conveni especial disposa el següent:  
«Respecte dels parlamentaris que ho hagen estat durant dues legislatures almenys i tingueren complerts 55 anys d'edat, les Corts podran sol·licitar la pròrroga dels convenis vigents durant el temps que calga perquè aquells completen el període mínim de cotització exigit per a tenir dret a la pensió de jubilació.  
Sense perjudici del que hi ha disposat en el paràgraf anterior, quan es tracte de parlamentaris que, a més de reunir les circumstàncies personals a què es refereix aquest paràgraf, tinguen complerts 65 anys d'edat en la data de l'extinció del seu mandat parlamentari i no reunesquen el període mínim de cotització exigit per a tenir dret a pensió de jubilació, podran accedir-hi sempre que les Corts ingressen en la Tresoreria General de la Seguretat Social l'import a què ascendeix el valor actual del capital cost de pensió i/o el valor actual de les cotitzacions corresponent a un període de temps equivalent al que falta per a completar el període mínim de cotització exigit.  
El benefici pactat en el paràgraf anterior s'estendrà a aquells que en el moment d'extingir-se el seu mandat parlamentari no tinguen complerts 65 anys d'edat però que els complesquen abans d'haver completat el període mínim de cotització exigit per a tenir dret a pensió de jubilació en la forma prevista en el paràgraf primer d'aquesta clàusula.»  
Tercer. De la redacció literal de la clàusula es desprenen dues possibilitats per a l'accés dels diputats de les Corts al dret a pensió per jubilació, encara que no hagen completat el període mínim de cotització exigit legalment. Aquestes dues possibilitats són les següents:  
1. Possibilitat que les Corts ingressen en la Tresoreria General de la Seguretat Social el capital cost de pensió i el valor actual de cotitzacions necessàries, sempre que es complesquen aquests requisits:  
. Haver estat parlamentari durant dues legislatures almenys.  
. Tenir complerts 65 anys d'edat en la data d'extinció del seu mandat parlamentari o complir-los abans d'haver completat el període mínim de cotització exigit per a tenir dret a pensió de jubilació.  
2. Possibilitat que les Corts sol·liciten la pròrroga dels convenis vigents durant el temps que calga perquè els parlamentaris completen el període mínim de cotització exigit, sempre que es complesquen aquests requisits:  
. Haver estat parlamentari durant dues legislatures almenys.  
. Tenir complerts 65 anys d'edat en la data d'extinció del seu mandat parlamentari.  
Quart. Amb relació al període mínim de cotització necessari per a l'accés a pensió, cal recordar que el Text Refós de la Llei General de la Seguretat Social, aprovat per Reial Decret Legislatiu 1/1994, de 20 de juny, estableix en l'article 161 que:  
«1. Tindran dret a la pensió de jubilació, en la modalitat contributiva, les persones incloses en aquest règim general que, a més de la general exigida en l'apartat 1 de l'article 124, reunesquen les condicions següents:   
a) Haver complert 65 anys d'edat.   
b) Tenir cobert un període mínim de cotització de 15 anys, dels quals almenys dos hauran d'estar compresos dins dels 15 anys immediatament anteriors al moment de causar el dret.»  
Cal indicar també que la quantia de la pensió per jubilació a què podria accedir-se mitjançant l'aplicació de la clàusula vuitena estaria en funció de dos variables legals i econòmiques:  
1. La base reguladora de la pensió que resulte aplicable en cada cas, en funció de les bases de cotització que es prengueren com a referència per a fer el càlcul regulat en l'article 162 del Text Refós de la LGSS.  
2. El percentatge aplicable en cada cas en funció del que hi ha previst en l'article 163 del mateix text refós, en què s'estableix que la quantia de la pensió per jubilació, en la modalitat contributiva, es determinarà aplicant a la base reguladora, calculada d'acord amb el que hi ha disposat en l'article precedent, els percentatges següents:  
. Pels primers 15 anys cotitzats, el 50 per 100.  
És a dir, en el cas d'una pensió que haguera de percebre's el 2006, la pensió no superaria en cap cas el 50 per cent del límit màxim fixat per a enguany per la Llei de Pressupostos Generals de l'Estat per a l'assenyalament inicial de pensió o la concurrència de diverses pensions en un mateix titular, és a dir, el 50% de 2.202,31 euros mensuals.  
Cinquè. Cal recordar que la Sala Contenciosa Administrativa del Tribunal Superior de Justícia de la Comunitat Valenciana va dictar la Sentència 241/2004, de 23 de febrer, en la qual, respecte a la interpretació de la referida clàusula vuitena del conveni, es va declarar el següent:  
«.la literalitat de la clàusula 8a del conveni no admet dubte interpretatiu: la possibilitat que el diputat accedesca a la pensió està condicionada al fet que les Corts acorden l'ingrés del valor actual del capital-cost de la pensió; cap obligació imposa el conveni al parlament autonòmic respecte que «haja» d'ingressar imperativament la suma esmentada, ni aquest ingrés constitueix un dret subjectiu del diputat en matèria de Seguretat Social .res no es desprèn del Reglament de les Corts que avale aquesta tesi.; i ha de recordar-se que els drets ciutadans en el camp de la Seguretat Social són de configuració legal (STC 37/94), per la qual cosa a l'hora de determinar el seu abast caldrà estar, en el cas dels diputats autonòmics, a les clàusules concretes del conveni lliurement subscrit per les Corts amb la Tresoreria, que en constitueix el marc normatiu de referència.»  
D'altra banda, atés que en l'assumpte examinat per la sala la resolució denegatòria adoptada per la Mesa indicava que no s'havia acreditat la concurrència d'un estat de necessitat en el recurrent, la sentència va declarar respecte a això que:  
«.es tracta tan sols que, atès que és .com s'ha dit. una facultat discrecional de les Corts procedir o no al pagament, la concurrència d'una situació de necessitat en el reclamant podria ser un factor que orientara en un determinat sentit l'exercici d'aquesta facultat discrecional.»  
Sisè. Cal afirmar, en aplicació d'aquesta interpretació judicial, que la clàusula vuitena del conveni especial subscrit per les Corts amb la Tresoreria general de la Seguretat Social el 28 de juny de 1999 permet la possibilitat que la Mesa de les Corts acorde l'ingrés del valor actual del capital-cost, estimat per la Tresoreria i necessari perquè l'exdiputat o l'exdiputada puga accedir a la pensió per jubilació que ha sol·licitat i que li seria recognoscible basant-se en aquest conveni especial. Ben entès, d'altra banda, que cap obligació imposa el conveni especial a la Cambra respecte al fet que «haja» d'ingressar imperativament aquesta suma. Per tant, tal ingrés no constitueix un dret subjectiu del diputat en matèria de Seguretat Social.   
Setè. La decisió de la Mesa de les Corts sobre la valoració d'una situació de necessitat, per a exercir la facultat discrecional que es regula en la clàusula vuitena del conveni especial subscrit amb la Seguretat Social, ha d'adoptar-se en el marc d'un tractament general referible a tots els diputats i totes les diputades que pogueren trobar-se en la mateixa situació i als quals fóra aplicable la clàusula vuitena esmentada.  
Per a aplicar la possibilitat prevista en el paràgraf segon d'aquesta clàusula vuitena, la Comissió de Govern Interior de les Corts ha considerat que amb caràcter general ha d'aplicar-se el mateix criteri que ha fonamentat al Congrés dels Diputats la resolució de sol·licituds semblants. Aquest criteri té en compte el fet que l'exdiputat o l'exdiputada sol·licitant no perceba cap altra pensió de jubilació a càrrec del sistema públic de pensions.  
En virtut de tot això, la Mesa de les Corts, atès l'informe emès pels Serveis Jurídics de les Corts i tenint en compte l'acord adoptat per la Comissió de Govern Interior en la reunió del dia 6 de juliol del 2006, ha adoptat per unanimitat, en la reunió del 12 de juliol del 2006, el següent:  
Acord  
Primer. Aprovar el procediment que ha de tramitar-se per a la resolució de sol·licituds formulades per exdiputats o exdiputades de les Corts, a l'empara del paràgraf segon de la clàusula vuitena del conveni especial subscrit entre les Corts i la Tresoreria General de la Seguretat Social en data 28 de juny de 1999. El procediment estarà integrat per les actuacions següents:  
1. El procediment s'iniciarà amb la comunicació tramesa per la Tresoreria General de la Seguretat Social a les Corts en què trasllade la sol·licitud de reconeixement del dret a pensió de jubilació formulada per un exdiputat o una exdiputada de les Corts i expresse l'estimació actuarial del capital cost que ha de ser ingressat perquè l'exdiputat o l'exdiputada sol·licitant puga accedir a la pensió sol·licitada en aplicació del paràgraf segon de la clàusula vuitena del conveni especial subscrit per les Corts.  
2. A la vista de la comunicació rebuda, la Mesa de les Corts adoptarà acord tenint-ne coneixement i aprovant la realització de les actuacions que es detallen en els següents apartats.  
3. Aquest acord es notificarà a l'exdiputat o a l'exdiputada perquè, en un termini de 10 dies, puga formular-hi les al·legacions i aportar els documents que estime oportuns en defensa dels seus drets o els seus interessos.  
5. S'emetrà un informe relatiu al compliment dels requisits establerts en la clàusula vuitena del conveni especial.  
6. L'Àrea Econòmica emetrà un certificat acreditatiu de l'existència de crèdit disponible en el pressupost de les Corts per a fer, si escau, l'ingrés de l'import estimat per la Tresoreria General de la Seguretat Social.  
7. Una vegada concloses aquestes actuacions, l'expedient s'elevarà a la Mesa de les Corts per a l'adopció de l'acord resolutori. Aquest acord serà degudament motivat i, si s'haguera acreditat que concorren els requisits exigits en el paràgraf segon de la referida clàusula vuitena i la persona sol·licitant no percep una altra pensió a càrrec del sistema públic de pensions, resoldrà en sentit favorable la sol·licitud formulada per l'exdiputat o l'exdiputada.   
8. L'acord adoptat per la Mesa de les Corts es comunicarà a l'exdiputat o a l'exdiputada sol·licitant, a la Tresoreria General de la Seguretat Social i a l'Àrea Econòmica de les Corts, a fi que l'execute. Així mateix, es retrà compte de l'acord adoptat a la Comissió de Govern Interior en la primera sessió que realitze.  
Segon. Aquest acord es comunicarà a la Tresoreria General de la Seguretat Social, als grups parlamentaris i a l'Àrea Econòmica de les Corts, i es publicarà en el Butlletí Oficial de les Corts Valencianes i el Diari Oficial de la Generalitat Valenciana. A més a més, al final de cada legislatura de les Corts s'informarà als diputats i a les diputades, mitjançant notificació personal a cadascun, de l'existència d'aquest procediment.  
València, 12 de juliol de 2006.. El president: Julio de España Moya. La secretària segona: Carmen Ninet Peña.